റെജീന കിംഗ്

**റെജീന റെനെ കിംഗ്**(ജനനം: ജനുവരി 15, 1971) ഒരു അമേരിക്കൻ നടിയും സംവിധായകയുമാണ്. അക്കാദമി അവാർഡ്, ഗോൾഡൻ ഗ്ലോബ് അവാർഡ്, മൂന്ന് പ്രൈംടൈം എമ്മി അവാർഡുകൾ എന്നിവ ഉൾപ്പെടെ നിരവധി അംഗീകാരങ്ങൾ അവർ നേടിയിട്ടുണ്ട്. ടൈം മാഗസിൻ 2019 ൽ ലോകത്തിലെ ഏറ്റവും സ്വാധീനമുള്ള 100 പേരിൽ ഒരാളായി കിംഗിനെ തിരഞ്ഞെടുത്തു.

1985 ൽ 227 എന്ന എൻ‌ബി‌സി ടെലിവിഷൻ പരമ്പരയിലെ അഭിനയിച്ചതുവഴിയാണ് കിംഗ് ആദ്യമായി ശ്രദ്ധ പിടിച്ചുപറ്റുന്നത്. ഫ്രൈഡേ (1995), ജെറി മാഗ്വെയർ (1996), ക്രൈം ടെലിവിഷൻ പരമ്പരയായ സൗത്ത് ലാൻഡ് (2009–2013) തുടങ്ങി ടെലിവിഷനിലും ചലച്ചിത്രത്തിലും ശ്രദ്ധേയമായ വേഷങ്ങൾ അവർ കൈകാര്യം ചെയ്തു. 2015 മുതൽ 2017 വരെ കിംഗ് എബിസി അവതരിപ്പിച്ച അമേരിക്കൻ ക്രൈം എന്ന പരമ്പരയിൽ അഭിനയിക്കുകയും, ഇതിനായി രണ്ട് പ്രൈംടൈം എമ്മി അവാർഡുകൾ കരസ്ഥമാക്കുകയും ചെയ്തു. 2018 ൽ അവർ നെറ്റ്ഫ്ലിക്സ് നിർമിച്ച സെവൻ സെക്കൻഡ്സ് എന്ന മിനിപരമ്പരയിൽ അഭിനയിച്ച് തൻ്റെ മൂന്നാമത്തെ എമ്മി അവാർഡ് നേടി. അതെ വർഷം തന്നെ, അവർ ഇഫ് ബീൽ സ്ട്രീറ്റ് കാൻ ടോക്ക് എന്ന ചിത്രത്തിൽ പ്രശ്നങ്ങൾ അഭിമുഖീകരിക്കുന്ന ഒരു അമ്മയുടെ വേഷം അവതരിപ്പിച്ച് മികച്ച സഹനടിക്കുള്ള അക്കാദമി അവാർഡ് നേടി. 

കാർട്ടൂൺ നെറ്റ്‌വർക്ക് ചാനലിലെ ദി ബൂണ്ടോക്സ്, നാടക പരമ്പരയായ ദി ലെഫ്റ്റോവർസ് (2015–2017), കോമഡി പരമ്പര ദ ബിഗ് ബാങ് തിയറി എന്നിവ കിങ്ങിന്റെ മറ്റ് ടെലിവിഷൻ വേഷങ്ങളിൽ ഉൾപ്പെടുന്നു. ബോയ്സ് എൻ ദി ഹൂഡ് (1991), പോയറ്റിക് ജസ്റ്റിസ്  (1993), ലീഗലി ബ്ളോണ്ട് 2: റെഡ്, വൈറ്റ് & ബ്ളോണ്ട് (2003), റേ (2004), മിസ് കോം‌ജെനിയാലിറ്റി 2: ആംഡ് & ഫാബുലസ് (2005) എന്നീ ചിത്രങ്ങളിലും റെജീന കിംഗ് അഭിനയിച്ചിട്ടുണ്ട്. 2019 ൽ എച്ച്ബി‌ഒ നിർമിച്ച വാച്ച്മെൻ എന്ന സൂപ്പർഹീറോ പരമ്പരയിൽ അവർ അഭിനയിച്ചു. 

സ്കാൻഡൽ (2015-2016), ദിസ് ഈസ് അസ് (2017) തുടങ്ങി നിരവധി ടെലിവിഷൻ പരിപാടികളുടെ എപ്പിസോഡുകൾ കിംഗ് സംവിധാനം ചെയ്തിട്ടുണ്ട്. 2010 ൽ പുറത്തിറങ്ങിയ ജഹൈമിന്റെ "ഫൈൻഡിംഗ് മൈ വേ ബാക്ക്" എന്ന ഗാനത്തിന്റെ മ്യൂസിക് വീഡിയോയും അവർ സംവിധാനം ചെയ്തിട്ടുണ്ട്.

## '''ചെറുപ്പകാലം'''
1971 ജനുവരി 15 ന് ലോസ് ഏഞ്ചൽസിൽ ആണ് റെജീന കിംഗ് ജനിച്ചത്. അദ്ധ്യാപികയായ ഗ്ലോറിയയുടെയും ഇലക്ട്രീഷ്യനായ തോമസ് കിങ്ങിന്റെയും മൂത്ത മകളാണ് റെജീന. അവരുടെ മാതാപിതാക്കൾ 1979 ൽ വിവാഹമോചനം നേടി. ഇളയസഹോദരി റെയ്ന കിംഗ് വാട്ട്സ് ഹാപ്പനിംഗ് നൗ എന്ന കോമഡി പരമ്പരയിൽ അഭിനയിച്ചിട്ടുണ്ട്. വെസ്റ്റ് ചെസ്റ്റർ ഹൈസ്കൂൾ, സതേൺ കാലിഫോർണിയ സർവകലാശാല എന്നിവിടങ്ങളിൽ നിന്നായി റെജീന കിംഗ് വിദ്യാഭ്യാസം പൂർത്തിയാക്കി.

## കരിയർ
1985 ൽ 227 എന്ന ടെലിവിഷൻ പരമ്പരയിൽ ബ്രെൻഡ ജെങ്കിൻസ് എന്ന കഥാപാത്രത്തെ അവതരിപ്പിച്ച് ആണ് കിംഗ് അഭിനയജീവിതം ആരംഭിച്ചത്.  1990 ൽ പരമ്പര അവസാനിക്കുന്നതുവരെ അവർ ഈ വേഷം തുടർന്നു. തുടർന്ന് ജോൺ സിംഗിൾട്ടൺ സംവിധാനം നിർവഹിച്ച ബോയ്സ് എൻ ദി ഹൂഡ്, പോയറ്റിക് ജസ്റ്റിസ്, ഹയർ ലേണിങ് തുടങ്ങിയ ചിത്രങ്ങളിൽ കിംഗ് അഭിനയിച്ചു. 1995 ൽ, ഫ്രൈഡേ എന്ന ഹിറ്റ് കോമഡി ചിത്രത്തിൽ അവർ അഭിനയിച്ചു. 1996 ൽ, മാർട്ടിൻ ലോറൻസിൻറെ എ തിൻ ലൈൻ ബിറ്റ്വീൻ ലവ് ആന്റ് ഹേറ്റ് എന്ന കോമഡി-റൊമാൻസ് ചലച്ചിത്രത്തിൽ മിയ എന്ന വേഷം കിംഗ് അവതരിപ്പിച്ചു. അതെ വർഷം തന്നെ ജെറി മാഗ്വെയർ എന്ന ബ്ലോക്ക്ബസ്റ്റർ റൊമാന്റിക് കോമഡി ചിത്രത്തിലൂടെ കിംഗ് പ്രശസ്തി നേടി. എനിമി ഓഫ് സ്റ്റേറ്റ് എന്ന ചിത്രത്തിൽ അവർ വിൽ സ്മിത്തിന്റെ കഥാപാത്രത്തിന്റെ ഭാര്യയായി അഭിനയിച്ചു. കൂടാതെ ഹൗ സ്റ്റെല്ല ഗോട്ട് ഹെർ ഗ്രൂവ് ബാക്ക്, മൈറ്റി ജോ യംഗ്, ഡൗൺ ടു എർത്ത്, ഡാഡി ഡേ കെയർ, ലീഗലി ബ്ളോണ്ട് 2: റെഡ്, വൈറ്റ് & ബ്ളോണ്ട്, എ സിൻഡ്രെല്ല സ്റ്റോറി, റേ, മിസ് കൺ‌ജെനിയാലിറ്റി 2: ആംഡ് & ഫാബുലസ് തുടങ്ങിയ ചിത്രങ്ങൾ കിംഗ് അഭിനയിച്ചിട്ടുണ്ട്.

2000 കളുടെ മധ്യത്തിൽ, നിരവധി ടിവി സീരീസുകളിൽ അവർക്ക് തുടർവേഷങ്ങൾ ഉണ്ടായിരുന്നു. ദി ബൂണ്ടോക്സ് എന്ന അനിമേഷൻ പരമ്പരയിൽ ഹ്യൂയിയുടെയും റിലേ ഫ്രീമാന്റെയും കഥാപാത്രങ്ങൾക്ക് അവർ ശബ്ദം നൽകി.  24, ദി ബിഗ് ബാംഗ് തിയറി, ഷെയിംലെസ് എന്നീ പരമ്പരകളിലും അവർ പ്രത്യക്ഷപ്പെട്ടു. 2007 ൽ ദിസ് ക്രിസ്മസ് എന്ന ചിത്രത്തിൽ ലിസ മൂർ ആയി അഭിനയിച്ചു. എബിസിയുടെ ജോൺ റിഡ്‌ലി എഴുതിയ അമേരിക്കൻ ക്രൈം എന്ന പരമ്പരയിൽ കാർട്ടർ നിക്സ് എന്ന കൊലപാതകക്കുറ്റം ആരോപിക്കപ്പെടുന്ന, മയക്കുമരുന്നിന് അടിമയായ വ്യക്തിയുടെ സഹോദരിയായി അഭിനയിച്ചു. 

അമേരിക്കൻ ക്രൈമിലെ പ്രകടനത്തിന് 2015 സെപ്റ്റംബറിലും 2016 സെപ്റ്റംബറിലും അവർക്ക് മികച്ച സഹനടിക്കുള്ള പ്രൈംടൈം എമ്മി അവാർഡ് ലഭിച്ചു. 2018 ൽ, സെവൻ സെക്കൻഡ്സ് എന്ന നെറ്റ്ഫ്ലിക്സ് ഒറിജിനൽ പരമ്പരയിൽ അവർ കൊലചെയ്യപ്പെട്ട, കൗമാരപ്രായമായ ഒരു കറുത്തവർഗക്കാരി പെൺകുട്ടിയുടെ അമ്മയായി അഭിനയിച്ചു. ബാരി ജെങ്കിൻസ് സംവിധാനം ചെയ്ത, 2018 ലെ ഇഫ് ബീൽ സ്ട്രീറ്റ് കാൻ ടോക്ക് എന്ന ചിത്രത്തിലെ അഭിനയത്തിന് നിരൂപക പ്രശംസ ലഭിക്കുകയും കിങ്ങിന് മികച്ച സഹനടിക്കുള്ള അക്കാദമി അവാർഡ് ലഭിക്കുകയും ചെയ്തു.

## സ്വകാര്യ ജീവിതം
1997 ൽ കിംഗ് ഇയാൻ അലക്സാണ്ടറെ വിവാഹം കഴിച്ചു, പക്ഷേ 2007 ൽ അവർ വിവാഹമോചനം നേടി.  1996 ജനുവരി 19 ന് ജനിച്ച ഇയാൻ അലക്സാണ്ടർ ജൂനിയർ എന്ന മകനുണ്ട്. 

## അഭിനയജീവിതം

### ചലച്ചിത്രം

### ടെലിവിഷൻ

## അവലംബം

## ബാഹ്യ ലിങ്കുകൾ

*    
* കിംഗ്, റെജീന. "ദി എമ്മിസ്: അസ് വൈറ്റ് ആസ് എവർ", *ദി ഹഫിംഗ്‌ടൺ പോസ്റ്റ്*, സെപ്റ്റംബർ 3, 2010; ശേഖരിച്ചത് ഒക്ടോബർ 9, 2010. 

വർഗ്ഗം:അമേരിക്കൻ ടെലിവിഷൻ നടിമാർ
വർഗ്ഗം:അമേരിക്കൻ ചലച്ചിത്ര നടിമാർ
വർഗ്ഗം:ആഫ്രിക്കൻ-അമേരിക്കൻ നടിമാർ
വർഗ്ഗം:ജീവിച്ചിരിക്കുന്നവർ
വർഗ്ഗം:1971-ൽ ജനിച്ചവർ